recursal/SuperWikiNEXT-32B huggingface dataset:
Justin Murisier
**Justin Murisier** (s. 8. tammikuuta 1992 Martigny) on sveitsiläinen alppihiihtäjä. Seuratasolla hän edustaa Bagnesia.

Nuorten maailmanmestaruuskilpailuissa Crans-Montanassa vuonna 2011 Murisier voitti hopeaa pujottelussa sekä alppiyhdistetyssä. Supersuurpujottelussa hän sijoittui pronssille. Euroopan nuorten olympiafestivaaleilla 2009 hän voitti kultaa pujottelussa ja laski seitsemänneksi suurpujottelussa.

Aikuisten arvokilpailuissa Murisier kilpaili ensimmäisen kerran Garmisch-Partenkirchenin MM-kilpailuissa 2011. Suurpujottelussa hän oli kolmastoista ja pujottelussa 25:s. Vailin / Beaver Creekin MM-kilpailuissa 2015 hän sijoittui pujottelussa 13:nneksi. Sankt Moritzin MM-kilpailuissa 2017 hän oli alppiyhdistetyssä kuudes ja suurpujottelussa kahdeksas. Cortina d'Ampezzon MM-kilpailuissa 2021 hän sijoittui alppiyhdistetyssä kahdeksanneksi. Pekingin olympialaisissa 2022 hän oli alppiyhdistetyssä neljäs ja Courchevelin / Méribelin MM-kilpailuissa 2023 syöksylaskussa kahdestoista.

Murisierin ensimmäinen kilpailu alppihiihdon maailmancupissa oli Adelbodenin pujottelussa 10. tammikuuta 2010. Ensimmäiset maailmancupin pisteensä hän saavutti 12. joulukuuta 2010 Val d'Isèren pujottelussa laskettuaan lähtönumerolla 52 kahdeksanneksi.

Murisier loukkasi polvensa syyskuussa 2011 pelattuaan jalkapalloa, ja koko kausi 2011–2012 jäi häneltä väliin. Murisier loukkaantui uudelleen ennen kauden 2012–2013 alkua Ushuaiassa käydyissä harjoituksissa. Joulukuussa 2016 Murisier saavutti siihen mennessä parhaan sijoituksensa maailmancupissa oltuaan neljäs Santa Caterinan alppiyhdistetyn kilpailussa. Hän sijoittui saman kauden alppiyhdistetyn cupissa neljänneksi. Ensimmäisen palkintosijansa hän saavutti oltuaan kolmas Alta Badian suurpujottelussa joulukuussa 2020.

Lähteet
-------

1. ↑  Murisier Justin gps-performance.com. Viitattu 12.4.2011. (englanniksi)[vanhentunut linkki]
2. 1 2 3 4 5  Justin Murisier Kansainvälinen hiihtoliitto (FIS).  (englanniksi)
3. ↑  Results FIS. Viitattu 12.4.2011. (englanniksi)[vanhentunut linkki]
4. ↑  ALPPIHIIHTO: Murisier loukkaantui futispelissä YLE Urheilu. Viitattu 22.9.2011.
5. ↑  Season done for Justin Murisier fisalpine.com. Viitattu 8.9.2012. (englanniksi)

Aiheesta muualla
----------------

* Justin Murisierin kotisivut
George Lewis Stanley Kubrickin ottamassa lehtikuvassa
**George Lewis** (13. heinäkuuta 1900 – 31. joulukuuta 1968) oli yhdysvaltalainen jazzklarinetisti ja orkesterinjohtaja. Hän oli New Orleansin merkittävimpiä muusikoita toisen maailmansodan jälkeen.

Orkesterit
----------

Lewis perusti oman orkesterin vuonna 1923. 1930-luvun alussa hän soitti Bunk Johnsonin orkesterissa ja uudestaan vielä 1940-luvulla vuoteen 1946. Tämän jälkeen hän johti omia yhtyeitä New Orleansissa 1960-luvun puoleen väliin saakka.

Lähteet
-------

1. 1 2  *Media Musiikki*. Helsinki: Tammi, 1983. ISBN 951-30-5436-5.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Israel
* Suomi (KANTO)
* Belgia
* Yhdysvallat
* Japani
* Tšekki
* Alankomaat

 |
|  |
| Taiteenala | 
* MusicBrainz

 |
|  |
| Muut | 
* SNAC
* IdRef

 |

 |
**Helsingin Työväen Näyttämö** oli helsinkiläinen vasemmistolainen harrastajateatteri, jonka historia alkaa 1916 perustetusta Seurasaaren ulkoilmateatterista. Teatteri toimi sittemmin eri puolilla Helsinkiä: Mustikkamaalla, Helsingin työväentalossa, Vallilan kesäteatterissa ja lopuksi Kirjatyöntekijäin liiton talossa. Vuonna 1922 seurueen nimeksi muuttui Työn Näyttämö. Vuonna 1934 joukko *Kirjallisuuslehden* ympärille ryhmittyneitä vasemmistolaisia perusti sen uudelleen nimellä Työväen Näyttämö, mistä alkoi sen tunnetuin vaihe. Teatterin toiminta jatkui vuoteen 1940 asti, virallisesti se lakkautettiin 1945.

Teatterin toiminnassa oli mukana joukko kommunisteja, ja sosialidemokraatit erosivatkin siitä myöhemmin. Uuden Työväen Näyttämön ensiesitys oli Nyrki Tapiovaaran ohjaama amerikkalaisen I. J. Goldenin poliittinen näytelmä *Lakonjohtaja*, joka esitettiin Käpylän työväentalolla marraskuussa 1934. Teatterin toimintaan kohdistui ajan oikeistolaisten voimien painostusta. Teatterin toiminnassa mukana olivat muun muassa Nyrki ja Tapio Tapiovaara, Helmer Adler, Elvi Sinervo-Ryömä, Toini Aaltonen, Arvo Turtiainen ja Maija Savutie. Vaihtelevassa näyttelijäkokoonpanossa pysyvämpiä jäseniä olivat Hili Virtanen, Eino Kokkonen, Ludvig Korpi ja Yrjö Nykänen. Myös Jarno Pennanen ja Jenny Pajunen näyttelivät. Näytelmiä ohjasivat pääasiassa Nyrki Tapiovaara, Adler, Kaisu-Mirjami Rydberg ja Pentti Raunio. Vuonna 1939 teatterin johtajaksi valittiin Jalmari Parikka. Tapio Tapiovaara toimi johtokunnan puheenjohtajana vuosina 1934–1939, minkä jälkeen hänen seuraajakseen tuli K. Airut. Päätöksenteko teatterissa oli kollektiivista.

Lähteet
-------

1. 1 2  Raija-Sinikka Rantala: Helsingin Työväen Näyttämö – 1930-luvun oppositioteatteri Laudatur-opinnäytetyö 1970. Viitattu 8.4.2019
**M/S Jäämeri** oli suomalainen Suomen valtion omistama rahti- ja matkustajalaiva, jota käytettiin 1930-luvulla Petsamon yhteysliikenteessä.

Laiva valmistui vuonna 1933 Hietalahden telakalta Helsingissä, laivan tilaaja oli sisäministeriö. Laivalle tehtiin vuonna 1934 korjaus- ja muutostöitä, jotta se olisi kestänyt arktisten vesien myrskyjä. M/S *Jäämeri* alkoi kuljettaa matkustajia, rahtia ja postia Petsamon Liinahamarin, Heinäsaarten ja Kalastajasaarennon välillä sekä kävi kerran tai kaksi kuukaudessa Norjan Kirkkoniemessä. Laiva upotettiin talvisodan alkaessa joulukuussa 1939 Petsamon Trifonassa.

Laivan pituus oli 36,90 metriä, leveys 7,50 ja syväys 3,74 metriä. Sen bruttovetoisuus oli 299 tonnia ja kuollut paino 50 tonnia. Laivan dieselmoottorin teho oli 333 hevosvoimaa.

Lähteet
-------

1. 1 2 3  Kuvia laivoista ja merenkulkijoista : Jäämeri (Äänimeri-sivusto) (Arkistoitu – Internet Archive)

Aiheesta muualla
----------------

* M/S Jäämeri kuvattuna Helsingissä, Merimuseon kuvakokoelma (Suomen Museot Online) (Arkistoitu – Internet Archive)
M/S Katarina Kotkassa
**M/S Katarina** (alun perin *M/S Aranda*) on merenkulun opetuksen koululaiva, joka on Kymenlaakson ammattikorkeakoulun ja Etelä-Kymenlaakson ammattiopiston käytössä Kotkassa.

Historia
--------

Alus rakennettiin Neuvostoliitolle sotakorvauksena luovutetun S/S Arandan tilalle kelirikkoalukseksi ja matkustajalaivaksi Turun saaristoon. Uusi *Aranda* valmistui vuonna 1953 Helsingissä ja se oli huomattavasti suurempi kuin ensimmäinen *Aranda*.

Alusta käytettiin avovesiaikana merentutkimusaluksena, ja se kävi vuonna 1957 Huippuvuorilla. Uusi *Aranda* saavutti mainetta tutkimusaluksena. Lopulta se siirrettiin vuonna 1974 päätoimisesti niihin tehtäviin yhteysaluskaluston parannuttua riittävästi. Alus myytiin, kun uusi moderni tutkimusalus Aranda valmistui vuonna 1989. Vuodesta 1989 lähtien alus on toiminut merenkulun opetuksen koululaivana Kotkassa nimellä *M/S Katarina*.

Aluksen pituus on 52,8 metriä, leveys 10,5 metriä, uppoama 1 100 tonnia, syväys 4,8 metriä ja se on varustettu 1 320 hv dieselsähkökoneistolla ja yhdellä keulapotkurilla.

Lähteet
-------

1. 1 2 3 4 5  Koululaiva Katarinalla tehdään oikeita töitä.  *Kymen Sanomat*, 12.5.2013. Artikkelin verkkoversio. Viitattu 12.5.2013.
**M/S Huckleberry Finn** (IMO 8618358) on TT-Line Nr 1063 Eigentums Gmbh:n omistama autolautta. Alus on rakennettu Schichau Seebeckswerftin telakalla Bremerhavenissa, Saksassa vuonna 1988. Kuollutta painoa aluksella on 6 177 tonnia. Autoja alukseen mahtuu kerrallaan 535. Alus on rekisteröity Ruotsin lipun alle ja sen kotisatama on Trelleborg. Nykyään alus liikennöi reitillä Trelleborg–Rostock.

*Huckleberry Finnin* sisaralus on M/S *Tom Sawyer*.

Käyttöhistoria
--------------

Huhtikuussa 1988 alus laskettiin vesille ja 28. lokakuuta alus luovutettiin Swecarrier Rederi Ab:n omistukseen, joka rekisteröi aluksen Ruotsin lipun alle. Kotisatamaksi tuli Tukholma. Tuolloin alus oli nimeltään *Nils Dacke*. 31. lokakuuta 1988 *Nils Dacke* aloitti TT-Linen liikenteessä, linjalla Trelleborg–Travemünde. Tammikuussa 1992 Rederi AB Gotland osti aluksen. Kotisatamaksi muuttui Visby. 1. tammikuuta 1993 Ferry Enterprise Ltd osti aluksen ja rekisteröi sen Bahamalle. Toukokuussa 1993 *Nils Dacke* meni telakalle Turkuun, jossa siitä tehtiin auto- ja matkustajalautta. 27. elokuuta alus nimettiin *Peter Paniksi*. Syyskuun alussa *Peter Pan* palasi jälleen Travemünden ja Trelleborgin väliseen liikenteeseen. 27. lokakuuta 2001 alus sai nimen *Peter Pan IV*. Marraskuussa laiva meni kunnostettavaksi SSW Fähr- und Spezialschiffbau GmbH -nimiselle telakalle Bremerhaveniin, Saksaan.

7. tammikuuta 2002 alus sai nykyisen *Huckleberry Finn* -nimensä. 18. tammikuuta 2002 vastakastettu *Huckleberry Finn* rekisteröitiin Ruotsin alusrekisteriin. Kotisatamaksi muuttui Trelleborg. Seuraavana päivänä alus siirtyi nykyiselle reitilleen, Rostockin ja Trelleborgin välille. Toukokuussa alus rekisteröitiin TT-Line Nr 1063 Eigentums Gmbh:n omistukseen.

Lähteet
-------

1. 1 2  Details for the ship Huckleberry Finn Vesseltracker.com. Viitattu 1.5.2008. (englanniksi)
2. 1 2 3 4 5  M/S NILS DACKE Fakta om Fartyg. Viitattu 1.5.2008. (ruotsiksi)

Aiheesta muualla
----------------

* Fakta om Fartyg – M/S Nils Dacke (ruotsiksi)
* The ferry site – M/F Huckleberry Finn (englanniksi)
* Tom Sawyerista ja Huckleberry Finnistä TT-Linen sivuilla (Arkistoitu – Internet Archive) (englanniksi)
**M/S Hanna-Marjut** oli suomalainen sokerijuurikas-, peruna- ja porkkanalastissa ollut kuivalastialus, joka upposi Kihdin selällä lähellä Kökaria 17. lokakuuta 1985. Tapahtumahetkellä vallitsi kova merenkäynti, ja erään arvelun mukaan alus olisi ollut ylilastattu, ajanut lastiruuman luukut avoimena ja uinut liian syvällä, jolloin suuret aallot olisivat päässeet valumaan ruumaan aiheuttaen aluksen kallistuman ja nopean uppoamisen.

Paikalle saapuneet sukeltajat onnistuivat löytämään vain yhden onnettomuuden kolmesta uhrista laivan keittiöstä. Aluksen omisti naantalilainen Reijo Marttila, joka hukkui myös onnettomuudessa.

*Hanna-Marjut* oli alun perin rakennettu Pöseldorf-nimisenä[1]-nimisenä Länsi-Saksassa vuonna 1961. Aluksen nimeksi tuli vuonna 1975 Hanna-Marjut[2]. Näitä aiemmin nimi oli ollut Kerstin Matthiesen[3]. Aluksen pituus oli 61.8 metriä, leveys 9.6 metriä, vetoisuus 499 brt ja suurin nopeus 10.3 solmua.

Alun perin alus ostettiin Suomeen kuljettamaan sillisaalista Atlantilla toimineilta kalastusaluksilta, mutta tämän työn loputtua 1970-luvulla, kun Rymättylän Saukko-alukset eivät enää lähteneet valtamerille kalastamaan, *Hanna-Marjut* siirtyi juurikkaiden kuljetukseen Ahvenanmaalta, jota työtä se sitten tekikin loppuun asti. Uppoamisensa jälkeen Hanna-Marjutin hylky[4] valui syvemmälle, nykyisille sijoilleen, vasemmalle kyljelle kallistuneena. Hylky on 38 metrin syvyydessä. 

Hylyn öljypäästöuhan vuoksi merivoimien sukeltajat tyhjensivät hylyn polttoainetankit 20.8.2020. Tyhjennysoperaatio kuului osana ympäristöministeriön toimeksiantamaan kolmivuotiseen vesiensuojelun tehostamisohjelmaan, hylkysaneeraushankkeeseen[5], joka on vuosina 2019–2021. Hankkeen ohjausryhmässä ovat ympäristöministeriön ja SYKEn lisäksi edustettuina Merivoimat, Rajavartiolaitos, Merimuseo ja Traficom.

Lähteet
-------

* Hylyt.net: Hanna-Marjutin hylyn tiedot
* SYKE: Suomen ympäristökeskuksen ja merivoimien tiedote

### Viitteet

1. ↑  Pöseldorf-nimi. Shipspotting.
2. ↑  Hanna-Marjut
3. ↑  Kerstin Matthiesen. Shipspotting.
4. ↑  Hanna-Marjutin hylky. Latautuva JPG-tiedosto. Syke.fi.
5. ↑  Hylkysaneeraushanke.
**M/S Kopernik** (entisiltä nimiltään **M/S Rostock**, **M/S Star Wind** ja **M/S Vironia**) on Unity Linen omistama ropax-tyyppinen matkustaja-autolautta, joka liikennöi reitillä Ystad–Świnoujście. Alus on rekisteröity Kyproksen lipun alle ja sen kotisatama on Limassol.

Alus rakennettiin vuonna 1977 norjalaisella Bergens Mekaniske Verksted -telakalla Itä-Saksan valtionrautateiden (Deutsche Reichsbahn) junalautaksi Ruotsin liikenteeseen Sassnitzin ja Trelleborgin välille. Vuosina 1999–2005 se liikennöi Silja Linen omistaman SeaWind Linen väreissä Turun ja Tukholman sekä Helsingin ja Tallinnan välisillä reiteillä.

Vuoden 2005 loppupuolella alus myytiin virolaiselle Euro Shippingille, joka antoi alukselle nimeksi *Vironia*. Maaliskuusta 2006 lokakuuhun 2007 alus liikennöi Kotkan ja Sillamäen välistä reittiä Narva Linen väreissä. Loka–marraskuussa 2007 alus oli lyhyen aikaa rahdattuna Baltic Scandinavian Linesille, joka liikennöi reitillä Paldiski–Kapellskär.

Alus myytiin marraskuussa 2007 puolalaiselle Unity Line -varustamolle junalautaksi Ystadin–Świnoujścien reitille. Puolalaisen tähtitieteilijän Nikolaus Kopernikuksen mukaan se sai uuden nimen *M/S Kopernik*. Vuonna 2014 alus siirrettiin Kyproksen lipun alle.

Lähteet
-------

1. 1 2 3 4 5  M/S Rostock *Fakta om fartyg*. Viitattu 16.7.2017. (ruotsiksi)
*Tämä artikkeli kertoo Britannian kuninkaallisen laivaston Ajax-luokan ironclad taistelulaivasta. Sanan muita merkityksiä on täsmennyssivulla.*

**HMS Agamemnon** oli Britannian kuninkaallisen laivaston vuonna 1879 vesillelaskettu Ajax-luokan ironclad taistelulaiva.

Suunnittelu ja valmistus
------------------------

*Pääartikkeli: Trafalgar-luokka (taistelulaiva)*
*Agamemnonin* oli suunnitellut Nathaniel Barnaby Amiraliteetin vaatimusten mukaan. Aluksen tuli olla pienempi ja halvempi versio *HMS Inflexiblestä* kuitenkin ilman mastoja ja purjeita. Tulokseksi saatiin alus, jossa oli kaikki aiemman aluksen heikkoudet ja luovuttiin siinä saavutetuista hyvistä ominaisuuksista.

Aluksen tykit valittiin suurimmiksi mahdollisiksi alukseen kokoonnähden. Tykit asennettiin kahteen torniin aluksen keskelle yksi kummallekin laidalle.

Palvelus
--------

*Agamemnon* palveli pääosan urastaan siirtomaissa. Alus oli vuosina 1884–1886 Kiinan asemalla, minkä jälkeen se palveli Välimerellä. Välimerellä alus oli vuosina 1886–1892 lukuun ottamatta Itä-Intian asemalla vietettyä yhdeksän kuukauden ajanjaksoa. Alus palasi Englantiin vuonna 1892, jolloin se siirrettiin reserviin. Alus myytiin romutettavaksi vuonna 1903.

Lähteet
-------

* Coward, B. R.: *Battleships & Battlecruisers of the Royal Navy since 1861*. Runnymede, Englanti: Ian Allan Ltd, 1986. ISBN 0-7110-1573-2. (englanniksi)
* Gardiner, Robert (toim.): *Conway's All the World's Fighting Ships 1860–1905*. Lontoo, Englanti: Conway Maritime Press, 2002. ISBN 0-85177-133-5. (englanniksi)

### Viitteet

1. 1 2 3  Coward s. 39

*Ajax*-luokan ironclad taistelulaivat

|  |
| --- |
| HMS *Ajax* – HMS *Agamemnon* |
| Edeltäjä: *HMS Inflexible* – Seuraaja: Colossus-luokka |
*Tämä artikkeli kertoo Britannian kuninkaallisen laivaston Lord Nelson -luokan taistelulaivasta. Muita samannimisiä aluksia on täsmennyssivulla.*

**HMS Agamemnon** oli Britannian kuninkaallisen laivaston Lord Nelson -luokan taistelulaiva.

Valmistus
---------

*Pääartikkeli: Lord Nelson -luokka (taistelulaiva)*
Alus tilattiin osana vuosien 1904-1905 laivasto-ohjelmaa William Beardmore and Companyltä, missä köli laskettiin 15. toukokuuta 1905. Alus laskettiin vesille 23. kesäkuuta 1906 ja valmistui kesäkuussa 1908.

Palvelus
--------

Palvelukseen otettaessa kesäkuussa 1908 alus liitettiin Kotilaivaston Noreen sijoitettuun osastoon. Alus vaurioitui ajettuaan karille helmikuussa 1911. Korjausten jälkeen alus liitettiin syyskuussa 1913 tilapäisesti 4. taistelulaivaviirikköön.

Ensimmäisen maailmansodan sytyttyä alus oli Kanaalin laivaston 5. taistelulaivaviirikössä, kunnes se purjehti helmikuussa 1915 yhdessä sisaraluksensa *HMS Lord Nelsonin* kanssa Dardanelleille, missä alus oli tulitukiosastoissa. Taisteluiden kuluessa alukseen osui yli 50 kertaa.

Alus ampui 5. toukokuuta 1916 kuuden naulan tykillään alas ilmalaivan LZ85:n Salonikassa, jonne se oli sijoitettu joukkojen evakuoinnin päätyttyä. Alus oli sisaraluksensa kanssa joko Mudrosissa tai Salonikissa estämässä Saksan keisarikunnan laivaston taisteluristeilijän *SMS Goebenin* murtautuminen Välimerelle. Alukset siirrettiin tammikuussa 1918 takaisin normaalipalvelukseen, koska saksalaisaluksesta ei saatu uusia havaintoja. Turkin antautumisasiakirja allekirjoitettiin *Agamemnonin* kannella, minkä jälkeen alus purjehti helmikuussa 1919 Chathamiin Englantiin.

Alus muutettiin radio-ohjattavaksi maalilaivaksi ja se palautettiin palvelukseen huhtikuussa 1923. Alus poistettiin palveluksesta joulukuussa 1926 Portsmouthissa, jolloin se korvattiin *HMS Centurionilla*. Alus myytiin romutettavaksi 24. tammikuuta 1927.

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **HMS Agamemnon (1906)**.
* Coward, B. R.: *Battleships & Battlecruisers of the Royal Navy since 1861*. Runnymede, Englanti: Ian Allan Ltd, 1986. ISBN 0-7110-1573-2. (englanniksi)
* Gardiner, Robert (toim.): *Conway's All the World's Fighting Ships 1906–1921*. Lontoo, Englanti: Conway Maritime Press, 1985. ISBN 0-85177-245-5. (englanniksi)
* Hore, Peter: *Battleships of World War I*. Lontoo, Englanti: Anness Publishing Ltd, 2006. ISBN 1-84476-377-3. (englanniksi)

### Viitteet

1. ↑  Gardiner, Robert 1860-1905 s. 40
2. 1 2 3 4  Conway's s. 10
3. ↑  Conway's s. 6

*Lord Nelson* -luokan taistelulaivat

|  |
| --- |
| *HMS Lord Nelson* –
*HMS Agamemnon* |
| Edeltäjä: *Swiftsure*-luokka – Seuraaja: HMS *Dreadnought* |
**HMS Abyssinia** oli Britannian kuninkaallisen laivaston vuonna 1870 vesillelaskettu monitori, joka oli suunniteltu nimenomaan Bombay Marinen tarpeisiin suojaamaan Bombayn satamaa.

Tilaus ja valmistus
-------------------

Aluksen suunnittelusta vastasi Edward Reed, ja se oli pienennetty versio Cerberus-luokan monitoreista. Bombayn alueen suojaamiseksi katsottiin tarvittavan kaksi monitoria, joten amiraliteetti painosti Intian edustustoa tilaamaan tarvittavat alukset. Kuitenkin *HMS Magdalan* tilaamisen jälkeen budjetin asettamat rajoitteet pakottivat toiseksi alukseksi pienemmän ja halvemman.

Alus tilattiin J & W Dudgeonilta Cubitt Townista Lontoosta ja sen köli laskettiin 23. heinäkuuta 1868. Alus laskettiin vesille 19. helmikuuta 1869 ja se otettiin palvelukseen lokakuussa 1870.

*HMS Abyssinia* oli pienempi kuin edeltäjänsä ja sen valmistuskustannukset olivat 116 549 puntaa, mistä rungon osuus oli 97 049 ja koneiston 19 500 puntaa. Sen vapaa korkeus oli hieman edeltäjäänsä pienempi, sen leveys ja hiilivarastot olivat pienemmät sekä suunniteltu nopeus noin solmun vähäisempi.

Aluksen voimanlähteenä oli kaksi kaksi sylinteristä yksivaihe höyrykonetta, jotka oli kytketty omiin akseleihinsa. Höyrykoneen sylinterin halkaisija oli 34 tuumaa ja sen iskunpituus oli 21 tuumaa. Voimanlähde takasi 9,5 solmun nopeuden ja aluksen hiilivarastoissa kuljetettiin 92 tonnia hiiltä.

Palvelus
--------

*Abyssinia* purjehti Bombayhin omin voimin ja se aseistettiin uudelleen 1892 neljällä kahdeksan tuuman takaa ladattavalla kierrelukkotykillä. Alus vietti pääosan urastaan ankkurissa Bombayssa lukuun ottamatta ammuntoja. Kun Indian Harbour Defence Service lakkautettiin 1903, alus myytiin Intiassa romutettavaksi.

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **HMS Abyssinia**.
* Colledge, J. J. & Warlow, Ben: *Ships of the Royal Navy - The Complete Record of all Fighting Ships of the Royal Navy from the 15th Century to the Present*, s. 2. Newbury, UK: Casemate, 2010. ISBN 978-1-935149-07-1. (englanniksi)
* Lyon, David & Winfield, Rif: *Sail & Steam Navy List - All the Ships of the Royal Navy 1815–1889*. Lontoo: Chatham Publishing/National Maritime Museum, 2004. ISBN 1-86176-032-9. (englanniksi)
* Gardiner Robert (toim.): *Conway's All the World's Fighting Ships 1860–1905*. Lontoo, Englanti: Conway Maritime Press, 2002. ISBN 0-85177-133-5. (englanniksi)

### Viitteet

1. ↑  Lyon, David & Winfield, Rif s. 262-263
2. 1 2  Lyon, David & Winfield, Rif s. 263
3. ↑  Gardiner, Robert s. 22


|  |  |  |  |
| --- | --- | --- | --- |
|  | Edeltäjä:**Cerberus-luokka** | **Royal Navyn taistelulaivaluokat** | Seuraaja:***HMS Hotspur*** |
**Ivan Safronov** (s. 1990) on venäläinen journalisti, joka sai 22 vuoden tuomion salaisten tietojen toimittamisesta Nato-maiden tiedustelupalveluille. Hänen tukijansa ovat sitä mieltä, että tuomio oli kosto hänen työstään *Kommersant*- ja *Vedomosti*-lehdissä. Hänet vangittiin heinäkuusssa 2020, jolloin hän työskenteli Roskosmos-Venäjän avaruusjärjestön johtajan neuvonantajana.

Safronovin isä, myös nimeltään Ivan Safronov, oli myös *Kommersantin* toimittaja. Hän putosi vuonna 2007 kerrostalon ikkunasta ja kuoli. Hän oli tekemässä juttua venäläisten aseiden myynnistä Syyriaan ja Iraniin.

Lähteet
-------

1. ↑  Former Russian journalist Safronov faces 24 years in prison *postsen.com*.  31.8.2022. Viitattu 5.9.2022.
2. 1 2  Heikki Heiskanen: Jälleen musta päivä Venäjän medialle – entinen journalisti sai 22 vuoden vankeustuomion ja Novaja Gazetan painolupa kumottiin *Yle uutiset*.  5.9.2022. Viitattu 5.9.2022.

Aiheesta muualla
----------------

* Russian space official Safronov charged in treason probe BBC 7.7.2020 (englanniksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |
Harvard Medical School quadrangle
**Harvard Medical School** (**HMS**) on yksi Harvardin yliopiston kouluista ja nykyään Yhdysvaltojen ensimmäiseksi sijoitettu lääketieteellinen koulu U.S. News and World Reportin mukaan.

HMS sijaitsee Bostonissa, Massachusettsissa. Vuonna 2006 lääketieteellisessä oli opiskelemassa 616 opiskelijaa lääketieteen lisensiaatiksi, 435 filosofian tohtoriksi ja 155 yhdistettyyn lääketieteen lisensiaatti-filosofian tohtori -tutkintoon.

Historia
--------

Koulu on kolmanneksi vanhin lääketieteellinen koulu Yhdysvalloissa ja sen perusti lääkäri John Warren 19. syyskuuta 1782 yhdessä Benjamin Waterhousen ja Aaron Dexterin kanssa. Ensimmäiset luennot pidettiin Harvard Hallin kellarissa ja myöhemmin Holden Chapelissa. Ensimmäinen vuosikurssi, joka koostui kahdesta opiskelijasta, valmistui vuonna 1788.

Vuonna 1810 koulu muutti Cambridgeen osoitteeseen 49 Marlborough Street, Boston. Vuodesta 1818 vuoteen 1846 koulu tunnettiin nimellä *Massachusetts Medical College of Harvard University* ja sijaitsi Mason Streetilla. Vuonna 1847 koulu sijaitsi North Grove Streetilla ja vuonna 1833 Copley Squarella. Koulu muutti nykyiseen osoitteeseensa vuonna 1906, jossa "Great White Quadrangle" perustettiin. Arkkitehtina tälle viisi rakennusta käsittävälle koululle toimi bostonilainen yritys Shepley, Rutan and Coolidge.

Yksi koulun maineikkaista tutkimuksista on *Harvard Grant Study*. Se on aikuisikäisten miesten väestötutkimus, joka on jatkunut jo lähes 80 vuoden ajan. Tutkimuksessa seurataan Harvardin collegen vuosikurssien 1939–1944 miesopiskelijoita, joita on 268. Heistä yksi oli presidentti John F. Kennedy. Vertailukohtana on *The Glueck Study*, jossa seurataan yli neljääsataa vastaavanikäistä ei-akateemista bostonilaista miestä. Tutkimuksen mukaan jo ihmisen lapsuudessa on tekijöitä, jotka ennustavat myöhempää terveyttä. Alkoholismilla on laajoja haittavaikutuksia ihmisen sosiaaliseen elämään. Jatkotutkimuksessa selvitetään ikääntymisen vaikutuksia aivojen toimintaan.

Opetusyhteistyökumppanit
------------------------

* Beth Israel Deaconess Medical Center
* Brigham and Women's Hospital
* Massachusetts General Hospital

Opiskelijat ja tiedekunta viittaavat näihin kolmeen instituutioon usein nimellä "Harvard Trinity".

* Children's Hospital Boston
* Dana-Farber Cancer Institute
* Mount Auburn Hospital
* Joslin Diabetes Center
* Massachusetts Eye and Ear Infirmary
* McLean Hospital
* Cambridge Hospital
* Spaulding Rehabilitation Hospital
* The Forsyth Institute
* VA Boston Healthcare System
* Schepens Eye Research Institute
* Harvard Stem Cell Institute
* Hansjorg Wyss Institute

Lähteet
-------

1. ↑   History of the Adult Development Study. Harvard Second Generation Study. Viitattu 19.10.2016.

Aiheesta muualla
----------------

* Kuvia tai muita tiedostoja aiheesta **Harvard Medical School** Wikimedia Commonsissa
**Harvanjärvi** on vähähumuksinen ja pitkäviipymäinen järvi Sonkajärvellä Pohjois-Savon pohjoisosassa. Sen pinta-ala on 2,05 neliökilometriä. Järvi sijaitsee Sonkajärven keskustaajaman kaakkoispuolella. Etäisyys Kuopiosta on 82 kilometriä pohjoiseen.

Maantiede
---------

Harvanjärven pituus kaakosta luoteeseen on 3,1 kilometriä. Järven ilmeeseen vaikuttaa voimakkaasti noin puolen neliökilometrin laajuinen ja 1,6 kilometriä pitkä Salonsaari. Järven eteläosa jakautuu lahtiin (Seppälänlahti, Kylmäkorvenlahti, Palosenlahti). Järven länsiosan muodostaa Komulanlahti. Pohjoiset ja koilliset osat kaartuvat Salonsaaren ympärille. Noin puolet Harvanjärvestä on kahdesta neljään metriä syvä. Syvin vyöhyke sijaitsee Salonsaaren länsipuolella. Järven pintaa laskettiin 1960-luvulla 70 senttimetriä.

Harvanjärven saariluku on viisi. Salonsaaren jälkeen laajin saari on runsaan hehtaarin laajuinen Lempinen järven kaakkoisosassa. Lempisen eteläpuolella sijaitsee Tiirinsaari. Komulanlahdella sijaitsee Latosaari ja Antinsaari. Harvanjärven länsiranta on Harvankylän kulttuurimaisemaa. Noin kilometri Harvanjärven kaakkoisrannalta itään sijaitsee Petäjäjärvi. Järvien välissä sijaitsee peltomaisema.

Harvanjärveen virtaa useita vähäisiä laskuojia. Harvanjärvi laskee noin 600 metriä pitkän Harvanjoen välityksellä pohjoiseen Väärä-järveen (103,5 metriä mpy).

Harvanjärven vesitilavuus on 7 060 000 kuutiometriä. Järven vesi on erittäin tummaa.

Harvanjärvi (04.582.1.016) kuuluu Matkusjoen alaosan alueeseen (04.582), joka on kolmannen jakovaiheen vesistö Vuoksen vesistössä (04). Toinen jakovaihe on Sonkajärven reitin valuma-alue (04.58) ja ensimmäinen jakovaihe on Iisalmen reitin valuma-alue (04.5). Harvanjärvi on Matkusjoen alaosan alueen laajin vakavesi. Toiseksi laajin on Väärä. Alueeseen kuuluu 23 vähintään hehtaarin laajuista vakavettä.

Lähteet
-------

1. 1 2 3 4 5  Harvanjärvi, vakavesi, Sonkajärvi
2. 1 2 3 4 5 6 7 8 9  Ympäristö.fi : Ympäristötiedon hallintajärjestelmä Hertta Ympäristötiedon hallintajärjestelmä Hertta. Viitattu 24.3.2022.
3. ↑  Harvanjärvi. Järviwiki. Viitattu 24.3.2022.
4. ↑  Harvanjärvi *Iisalmenreitti.fi*. Kuopio:  Savo-Karjalan Vesiensuojeluyhdistys ry. Viitattu 24.3.2022.
5. ↑  Matkusjoen alaosan alue (04.582). Järviwiki. Viitattu 24.3.2022.
**Jeferson de Salles Mench**, paremmin tunnettuna **Jeferson** on brasilialainen lentopalloilija, joka pelaa 2007–2008 kaudella jo neljännen kautensa Lentopallon SM-liigassa, Suomessa. Jeferson on pelannut Suomessa Vaasan Kiistossa ja pelaa myös Vaasassa 2007–2008 kaudella.

Lentopalloilun mahtimaassa syntynyt Jeferson on yksi SM-liigan mielenkiintoisimmista persoonista. Jo heti ensimmäisellä kaudellaan Suomessa 2006 Vaasan kannustava kotiyleisö otti Jefersonin kaupungin omaksi pojaksi. Tällä hetkellä Jeferson asuukin vakituisesti Vaasan kaupungissa jo neljättä vuottaan ja on kihloissa suomalaisen kaunottaren kanssa.

Suomeen 2006 tullut Jeferson oli pelannut ennen Suomeen tuloaan monta vuotta kovatasoisessa Argentiinan pääsarjassa. Lisäksi Jeferson oli pelannut myös Brasiliassa ja peräti eksoottisessa lentopallomaa Israelissa myös.

Jeferson on pelannut lentopalloa 21 vuotta ja on ollut vuosistaan ammattilaisena peräti 19 vuotta. Hän on voittanut muun muassa Argentiinan pääsarjassa pronssia 2004 vuonna.

Jeferson toimii 2007–2008 kaudella Kiistossa pelatessaan myös kakkosvalmentajana, Ruslan Zhbankovin apuna.
Lipun häpäisy eri maiden lainsäädännössä
  Lipun häpäisy ei ole kiellettyä
  Kansainvälisten järjestöjen lippujen häpäisy kiellettyä
  Kansallisen lipun häpäisy kielletty
  Kansainvälisten järjestöjen ja kansallisten lippujen häpäisy kiellettyä
Saksan lippuja poltetaan Nürnbergissä.
**Lipun häpäisyllä** tarkoitetaan lipun häpäisyä, lippuprotokollan rikkomista tai muita toimia, joiden tarkoituksena on vahingoittaa lippua julkisesti. 

Kansallislipun häpäisyn tarkoituksena on usein ottaa kantaa maata tai sen politiikkaa vastaan. Joissakin maissa on lakeja, jotka kieltävät lipun tuhoamisen (kuten polttamisen julkisesti) tai asiattoman käytön (kuten käytön kaupallisiin tarkoituksiin). Näissä laeissa voidaan tehdä ero maan oman lipun ja muiden maiden lippujen häpäisyn välillä, tosin jotkin maat ovat kieltäneet kaikenlaisten lippujen häpäisyn.

Maissa, joissa lipun häpäisy ei ole erikseen lailla kiellettyä, voi lipun tuhoaminen tai turmeleminen silti johtaa syytteeseen häiriökäyttäytymisestä tai tuhopoltosta.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Flag desecration
Aseman sisänäkymää
**Kijevskaja** (ven. Киевская) on Moskovan metron Arbatsko-Pokrovskaja-linjan asema. Asema avattiin 5. huhtikuuta 1953. Asemalta on vaihtomahdollisuus Koltsevaja-linjan Kijevskaja-asemalle ja Filjovskaja-linjan Kijevskaja-asemalle. Asema sijaitsee asemien Park Pobedy ja Smolenskaja välissä. Aseman neliönmuotoiset pylonit on päällystetty valkoisella Uralin marmorilla ja rapattu katto on koristeltu 24 eri taiteilijan ukrainalaista elämää kuvaavilla freskoilla. Suuri mosaiikki laiturin päässä kuvaa Ukrainan ja Venäjän 300-vuotista yhteiseloa. Asemalle ei ole sisäänkäyntiä, vaan sinne mennään Koltsevaja-linjan Kijevskaja-asemalta. Asema oli puoli vuosisataa linjansa pääteasema, kunnes vuonna 2003 linjaa jatkettiin.

Aseman ovat suunnitelleet L. V. Lilje, V. A. Litvinov, M. F. Markovski ja V. M. Dobrokovski.

Aseman freskot
--------------

|  |  |  |
| --- | --- | --- |
| * Musikantit
* Opiskelijat
* Kutojat
* Käsityöläiset
* Arkkitehdit
* Kalastajat
* Puuvillantuottajat
* Metallurgit
 | * Puutarhassa
* Maanviljelijät
* Kasvinviljelijät
* Kaivostyöläiset
* Rakentajat
* Lastentarhassa
* Rautatieläiset
* Tanssi
 | * Sato
* Agronomit
* Energia
* Karja
* Työn vaihto
* Kemistit
* Laitevalmistajat
* Urheilijat
 |

Galleria
--------

* PylväitäPylväitä
* AsemalaituriAsemalaituri
* ValaisinValaisin

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Kijevskajan metroasema (Arbatsko-Pokrovskaja)**.
1. 1 2  Схема метро Московский Транспорт. Viitattu 16.7.2016. (venäjäksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
**La Mén alue** (ransk. *région de la Mé*) on Lagunesin piirikuntaan kuuluva hallintoalue Norsunluurannikon kaakkoisosassa. Sen hallinnollinen keskus on Adzopé. Alueen pinta-ala on 8 237 neliökilometriä. Asukkaita on 514 700 henkeä (vuonna 2014, väestönlaskenta).

La Mén alue rajoittuu koillisessa Indénié-Djuablinin ja kaakossa Sud-Comoén alueisiin, lounaassa Abidjanin autonomiseen piirikuntaan, lännessä Agnéby-Tiassan ja luoteessa Moronoun alueisiin. Maisemaa leimaavat alangot ja matalat kukkulat. Ilmasto on subekvatoriaalinen kaksine sadekausineen. Tärkein vesistö on Comoé sivujokineen.

Alue käsittää Adzopén, Akoupén, Alépén ja Yakassé-Attobroun departementit. Aliprefektuureja on 17. Kuntia ovat Adzopé, Afféry, Agou, Akoupé, Alépé ja Yakassé-Attobrou.

Asukkaat ovat etupäässä attieita. Lisäksi on muun muassa mandinkoja, abroneja, agneja, bauleja ja kulangoja.

Alueen pääelinkeino on maatalous. Myytäväksi tuotetaan kahvia, kaakaota, kautsua ja palmuöljyä. Muita elinkeinoja ovat kaupankäynti, käsityöammatit, kalastus, metsäteollisuus ja matkailu.

Lähteet
-------

1. 1 2 3 4  Présentation *Région de la Mé*. Viitattu 5.2.2022.
2. ↑  Répertoire des localités: Région de la Mé *Institut national de la statistique*. Viitattu 5.2.2022.
3. 1 2 3  Présentation de Mé *Côte d’Ivoire politique*. Viitattu 5.2.2022.

Aiheesta muualla
----------------

* Le Mén alueen sivusto (ranskaksi)
Oerlikon 20 mm -ilmatorjuntakanuuna.
**Oerlikon Contraves** on sveitsiläinen ilmatorjuntakanuunoita valmistava yritys, jonka osake-enemmistön saksalainen Rheinmetall osti vuonna 1999. Nykyään Oerlikon Contraves työllistää maailmanlaajuisesti 2 100 työntekijää ja sen liikevaihto on 522 miljoonaa Sveitsin frangia.

Oerlikon perustettiin vuonna 1906 Sveitsissä. Ilmatorjunta-aseita se ryhtyi valmistamaan vuonna 1924. Kokonaan ilmatorjunta-aseita valmistava yhtiö muodostettiin 1936 nimellä Oerlikon Contraves (latinaa, suom. *lintuja vastaan*).

Yhtiön kuuluisaa vuoden 1914 mallia olevaa 20 mm kanuunaa käytettiin sekä ensimmäisessä että toisessa maailmansodassa ja se on käytössä yhä. Aseen kopioita ja versioita valmistivat Saksan, Ranskan, Britannian ja Japanin asetehtaat.

Yhdysvaltalaisia versioita kuten Mk 4, Mk 10 ja Mk 24 käytettiin toisen maailmansodan ajoista aina Vietnamin sotaan asti. Aluksi sitä käytettiin Yhdysvaltain laivastossa ilmatorjuntaan japanilaisten kamikaze-hyökkäyksiä vastaan. Useimmat sota-alukset lentotukialuksista torpedoveneisiin oli varustettu Oerlikonin tykeillä. Ne pysyivät käytössä aina 1970-luvulle, jolloin ne korvattiin 20 mm Mk 16 -tykeillä.

1950-luvun alussa yhtiö kehitti 35 mm ilmatorjuntakanuunan Oerlikon KD:n, joka on modernisoituna käytössä myös Suomessa.

Aiheesta muualla
----------------

* Kuvia tai muita tiedostoja aiheesta **Oerlikon Contraves** Wikimedia Commonsissa
**Ofeltes**, joka tunnetaan myös nimellä **Arkhemoros**, oli kreikkalaisessa mytologiassa Nemean kuninkaan Lykurgoksen ja Eurydiken poika.

Lykurgos pyysi oraakkelilta neuvoa heti poikansa syntymän jälkeen saadakseen selville, miten hän voisi varmistaa lapsensa terveyden ja onnen. Oraakkeli vastasi, että lapsi ei saisi koskea maahan ennen kuin hän oppisi kävelemään.

Eräänä päivänä Hypsipyle, Ofelteen hoitaja, oli kävelyllä kantaen nuorta Ofeltesta käsivarsillaan. Hän kohtasi seitsemän Thebaa vastaan marssinutta sotapäällikköä, jotka kysyivät häneltä lähimmän kaivon sijaintia. Hapsipyle laski Ofelteen maahan selleripetiin ja lähti näyttämään kenraaleille kaivon sijaintia. Hänen poissa ollessaan käärme kuitenkin kuristi lapsen.

Ofelteen kuoleman jälkeen hänet nimettiin Arkhemorokseksi (suom. turmion tuottaja). Sotapäälliköt järjestivät hautajaisjuhlallisuudet Ofelteen muistoksi ja järjestivät hautajaiskisat hänen kunniakseen. Erään myytin mukaan Nemean kisat saivat alkunsa näistä kisoista.

Lähteet
-------

1. 1 2  Hyginus: *Fabulae* lxxiv (engl. käännös)
2. 1 2  Apollodoros: *Bibliotheke* ('Kirjasto') 3.6.4 (engl. käännös)
**Off the Hook** on Bloodpitin toinen studioalbumi, joka julkaistiin 18. huhtikuuta 2007.

Off the Hook nousi Suomen virallisen listan sijalle 17, ja se oli YleX:n viikon albumi viikolla 15/2007. Albumilta on julkaistu single "Wise Men Don't Cry", johon on myös tehty musiikkivideo.

Tuotantotiedot
--------------

Albumi on nauhoitettu Deerhouse- ja Juha Heininen HIP -studioilla tammikuussa 2007. Albumin on tuottanut ja äänittänyt Janne Joutsenniemi. Levyn on miksannut Jyrki Tuovinen, paitsi kappaleen "Wise Men Don't Cry", jonka ovat miksanneet Hiili Hiilesmaa ja Juha Heininen.

Albumilla esiintyvät Bloodpitin silloiset jäsenet: Matthau Mikojan (laulu), Paavo Pekkonen (kitara), Aleksi Keränen (basso) ja Alarik Valamo (rummut). Levyllä esiintyvät vierailijoina myös Eero Pekkonen ja Janne Joutsenniemi.

Albumin kappaleet ovat Bloodpitin silloisten jäsenten säveltämiä. Kaikki kappaleet ovat Mikojanin sanoittamia ja yhtyeen sekä Joutsenniemen sovittamia.

Albumi on julkaistu Sony BMG:lle yhteistyössä Beemvees-levymerkin kanssa.

Kappaleet
---------

1. Play Your Role – 4 .13
2. Rotten to the Core – 3 .12
3. Blue in the Face – 3 .44
4. Born a Whore – 3 .10
5. Leave Me Dead – 3 .40
6. Only Our Name – 3 .37
7. Wise Men Don't Cry – 3 .29
8. Hurts Like Hell – 4 .06
9. Off the Hooks – 3 .17
10. One Life – 4 .35
11. Balls – 3 .24
12. I Remember – 5 .04

Arvostelut
----------

* Desibeli.net: 4.5/5 tähteä
* Dome.fi: 3/5 tähteä
* V2.fi: 3.5/5 tähteä

Lähteet
-------

1. 1 2  Discogs: Bloodpit – Off the Hook (CD, Album) (englanniksi)
2. 1 2  Musiikkituottajat: Tilastot -> Virallinen lista -> Artistit -> Bloodpit -> Off the Hook
3. ↑  Hinni Aarninsalo: Bloodpit: Off The Hook (vko 15/07)  13.5.2008. YleX. Viitattu 27.5.2008.
4. ↑  Desibeli.net: Levyarvio
5. ↑  Dome.fi: Levyarvio
6. ↑  V2.fi: Levyarvio
**Sverrir Gudnason** (isl. *Sverrir Páll Guðnason*; s. 12. syyskuuta 1978 Lund, Ruotsi) on syntyperältään islantilainen näyttelijä.

Varhainen elämä
---------------

Gudnason muutti vanhempiensa kanssa Islannista Ruotsiin vuonna 1990. Hän harrasti lapsena Islannissa näyttelemistä koulussa. Hän pääsi nuorena esittämään pää­osaa Halldór Laxnessin kirjoittamaan näytelmään *Maailman valo* Reykjavíkin kaupungin­teatterissa, missä hän esiintyi noin vuoden ajan.

Ura
---

Gudnasonin tavoitteena oli päästä ammatti­näyttelijäksi. Muutettuaan Ruotsiin hän oppi ruotsin kielen nopeasti. Hän opiskeli teatteri­lukiossa ja sai pieniä televisio­rooleja. Vuonna 2007 hän esiintyi pää­osassa ruotsalaisessa televisio­sarjassa *Upp till kamp*. Seuraavana vuonna Shanghain kansain­välisillä filmi­festivaaleilla hän sai palkinnon parhaasta mies­pää­osasta suorituksestaan ruotsalais-tanskalaisessa elo­kuvassa *Original*.

Vuonna 2009 hänet valittiin keskeiseen rooliin *Wallander*-elo­kuva­sarjassa, jossa hän esiintyi 12 elo­kuvassa.

Gudnason näytteli keskeistä roolia suomalaisessa *Omerta 6/12* -toiminta­elo­kuvassa, joka sai ensi-iltansa marras­kuussa 2021.

Lähteet
-------

1. ↑  Sverrir Gudnason Svensk Filmdatabasissa (englanniksi, ruotsiksi). Viitattu 29.3.2021


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat
* Tšekki

 |
|  |
| Henkilöt | 
* Elonet

 |
|  |
| Muut | 
* IdRef

 |

 |
*La Parisiennen* sävel
**La Parisienne** on Casimir Delavignen kuuluisa laulu. Se sävellettiin heinäkuun vallankumouksen jälkeen, kunnianosoituksena sille. Laulu oli Ranskan kansallislauluna heinäkuun monarkian aikana vuosina 1830–1848.

Sanat
-----

1

Peuple Français, peuple de braves,  

La Liberté rouvre ses bras ;  

On nous disait : soyez esclaves !  

Nous avons dit : soyons soldats !  

Soudain Paris, dans sa mémoire  

A retrouvé son cri de gloire :  

En avant, marchons  

Contre les canons ;  

À travers le fer, le feu des bataillons,  

Courons à la victoire. (bis)

2

Serrez vos rangs, qu’on se soutienne !  

Marchons ! chaque enfant de Paris  

De sa cartouche citoyenne  

Fait une offrande à son pays ;  

Ô jour d’éternelle mémoire !  

Paris n’a plus qu’un cri de gloire :  

En avant, marchons  

Contre les canons ;  

À travers le fer, le feu des bataillons,  

Courons à la victoire. (bis)

3

La mitraille en vain nous dévore,  

Elle enfante des combattants ;  

Sous les boulets voyez éclore  

Ces vieux généraux de vingt ans.  

Ô jour d’éternelle mémoire !  

Paris n’a plus qu’un cri de gloire :  

En avant, marchons  

Contre les canons ;  

À travers le fer, le feu des bataillons,  

Courons à la victoire. (bis)

4

Pour briser leurs masses profondes,  

Qui conduit nos drapeaux sanglants ?  

C’est la liberté des deux Mondes,  

C’est Lafayette en cheveux blancs.  

Ô jour d’éternelle mémoire !  

Paris n’a plus qu’un cri de gloire :  

En avant, marchons  

Contre les canons ;  

À travers le fer, le feu des bataillons,  

Courons à la victoire. (bis)

5

Les trois couleurs sont revenus,  

Et la colonne, avec fierté,  

Fait briller à travers les nues  

L’arc-en-ciel de sa liberté,  

Ô jour d’éternelle mémoire !  

Paris n’a plus qu’un cri de gloire :  

En avant, marchons  

Contre les canons ;  

À travers le fer, le feu des bataillons,  

Courons à la victoire. (bis)

6

Soldat du drapeau tricolore,  

D’Orléans ! roi qui l’a porté,  

Ton sang se mêlerait encore  

À celui qu’il nous a couté.  

Ô jour d’éternelle mémoire !  

Paris n’a plus qu’un cri de gloire :  

En avant, marchons  

Contre les canons ;  

À travers le fer, le feu des bataillons,  

Courons à la victoire. (bis)

7

Tambours, du convoi de nos frères,  

Roulez le funèbre signal ;  

Et nous, de lauriers populaires  

Chargeons leur cercueil triomphal.  

Ô temple de deuil et de gloire !  

Panthéon, reçois leur mémoire !  

Portons-les marchons  

Découvrons nos fronts  

Soyez immortels vous tous que nous pleurons,  

Martyrs de la victoire. (bis)
**Lovasjärvi** on rantaviivaltaan polveileva järvi Kouvolan koillisosassa Kymenlaakson maakunnassa. Sen pinta-ala on 5,1 neliökilometriä. Etäisyys Kouvolan keskustasta on 37 kilometriä koilliseen. Järven pohjoisin osa kuuluu Mäntyharjuun ja Etelä-Savon maakuntaan.

Maantiede
---------

Lovasjärven ulottuvuus etelästä pohjoiseen on 5,3 kilometriä. Järven eteläosa kaartuu Huutoniemen ympärille. Keskiosan Iso Oripää -niemen kohdalla järvi on vain noin 150 metriä leveä. Kapea Läpikivensalmi yhdistää järven pohjoisosan keskiosaan, salmen yli kulkee maantie. Järven pohjoisimpaan kolkkaan kuljetaan Sepänsalmea. Kymenlaakson ja Etelä-Savon maakuntaraja kulkee salmen suuntaisesti. Lovasjärven pohja kumpuilee, 10–15-metrisiä syvänteitä on useita ja syvin kohta sijaitsee järven pohjoisosassa Nallikallion läheisyydessä.

Lovasjärven saariluku on 23. Saarista yksi on alle aarin laajuinen luoto. Laajin saari on pohjoisessa sijaitseva noin 13-hehtaarinen Huhtsaari, muut saaret ovat yli aarin mutta alle hehtaarin laajuisia. Lovasjärven rannat ovat metsämaata, pientaloja on melko paljon. Kymenlaakson ja Etelä-Karjalan maakuntaraja kulkee alle kilometrin päässä Lovasjärven itäisimmän osan muodostavasta Patalahdesta.

Lovasjärven vesitilavuus on 22 722 000 kuutiometriä.

Lovasjärvi (04.144.1.004) kuuluu Lovasjärven valuma-alueeseen (04.144), joka on kolmannen jakovaiheen vesistö Vuoksen vesistössä (04). Toinen jakovaihe on Kuolimon valuma-alue (04.14) ja ensimmäinen on Suur-Saimaan alue (04.1). Lovasjärven valuma-alueeseen kuuluu 15 vähintään hehtaarin laajuista järveä. Laajin on Lovasjärvi, toiseksi laajin on Huhtjärvi.

Lähteet
-------

1. 1 2 3 4 5  Lovasjärvi, vakavesi, Kouvola
2. 1 2 3 4 5 6 7 8 9  Ympäristö.fi : Ympäristötiedon hallintajärjestelmä Hertta Ympäristötiedon hallintajärjestelmä Hertta. Viitattu 16.5.2022.
3. 1 2  Lovasjärvi. Järviwiki. Viitattu 16.5.2022.
4. ↑  Lovasjärven valuma-alue (04.144). Järviwiki. Viitattu 16.5.2022.
Sverre Helgesen vuonna 1924.
**Sverre Helgesen** (26. toukokuuta 1903 Bodø – 4. marraskuuta 1981 Oslo) oli norjalainen yleisurheilija ja urheilutoimittaja.

Helgesen voitti Norjan mestaruuden korkeushypyssä vuonna 1926 sekä vauhdittomassa korkeushypyssä neljästi 1924–1927. Vuonna 1925 hän teki korkeushypyn Norjan ennätyksen 191 cm. Vuonna 1924 Sverresen sijoittui Pariisin olympialaisten korkeushypyssä kahdeksanneksi. Norjan urheiluelämän jakaantuessa Sverresen siirtyi työläisurheiluliitto Arbeidernes idrettsforbundin jäseneksi ja voitti Moskovan spartakiadien korkeushypyn vuonna 1928. Wienin työläisolympialaisissa 1931 Helgesen hävisi korkeushypyn Väinö Lehtiselle uusinnan jälkeen.

Helgesen työskenteli sosialidemokraattisen *Arbeiderbladetin* urheilutoimittajana vuosina 1928–1973.

Lähteet
-------

1. 1 2 3  Bryhn, Rolf: Sverre Helgesen  31.7.2020. Store norske leksikon. Viitattu 30.8.2020. (norjaksi)
2. ↑  Häviö 1,500 metrin juoksussa.  *Suomen Sosialidemokraatti*, 25.7.1931, nro 198, s. 1–2. Kansalliskirjasto. Viitattu 1.9.2021.
Kijasovon piiri Udmurtian kartalla.
**Kijasovon piiri** (ven. Кия́совский райо́н, *Kijasovski raion*, udmurtiksi Кияса ёрос, *Kijasa joros*) on kunnallishallintoalue Udmurtian tasavallassa Venäjällä. Vuonna 1926 perustetun piirin pinta-ala on 821,3 neliökilometriä. Asukkaita on 10 300 henkeä (vuonna 2010).

Kijasovon piiri sijaitsee Udmurtian eteläosassa. Se rajoittuu pohjoisessa Malaja Purgan ja idässä Sarapulin piireihin sekä etelässä ja lännessä Tatarstaniin. Pinta-alasta 15 % on metsää. Hyötykaivannaisiin kuuluvat öljy ja savi.

Piiriin kuuluu 8 maalaiskuntaa: Ildibajevo, Jermolajevo, Karamas-Pelga, Kijasovo, Lutoha, Mušak, Pervomaiskoje ja Podgornoje. Hallinnollinen keskus on Kijasovon kylä.

Asukkaista 54,4 % on venäläisiä, 37,3 % udmurtteja, 5,3 % tataareja ja 1,8 % mareja. Kaupunkiväestöä ei ole.

Kijasovosta on maantieyhteys Buranovon kautta Iževskiin. Piirissä toimii elintarviketeollisuutta. Maatalous on keskittynyt maidon ja lihan tuotantoon sekä viljan, perunan ja vihannesten viljelyyn.

Paikallislehtenä ilmestyy *Znamja truda*.

Lähteet
-------

1. 1 2 3 4 5  *Udmurtskaja Respublika: Entsiklopedija*, s. 404. Iževsk: Udmurtija, 2000. ISBN 5-7659-0732-6.
2. 1 2  Tšislennost naselenija raionov i gorodskih naseljonnyh punktov subjektov Rossijskoi Federatsii *perepis-2010.ru*.  Arkistoitu 18.1.2012. Viitattu 19.1.2012. (venäjäksi)
3. 1 2 3  *Udmurtskaja Respublika: Entsiklopedija*, s. 405. Iževsk: Udmurtija, 2000. ISBN 5-7659-0732-6.

Aiheesta muualla
----------------

* Kijasovon piirin sivusto (Arkistoitu – Internet Archive) (venäjäksi)

Udmurtian hallinnollinen jako

|  |  |
| --- | --- |
| Kaupunkipiirikunnat | **Iževsk** (pääkaupunki) · Glazov · Možga · Sarapul · Votkinsk |
| Piirit | Alnaši · Balezino · Debjosy · Glazov · Grahovo · Igra · Jar · Jukamenskoje · Kambarka · Karakulino · Kez · Kijasovo · Kizner · Krasnogorskoje · Malaja Purga · Možga · Sarapul · Selty · Šarkan · Sjumsi · Uva · Vavožin · Votkinsk · Jakšur-Bodja · Zavjalovo |
Smedley varikolla vuonna 2010
**Rob Smedley** (s. 28. marraskuuta 1973 Middlesbrough) on englantilainen insinööri, joka työskentelee Formula 1 -sarjan Williams -tallin auton kehityksestä vastaavana insinöörinä. 

Aiemmin hän toimi kahdeksan kauden ajan Scuderia Ferrari -tallissa Felipe Massan kisainsinöörinä.

Ura Formula 1 -sarjassa
-----------------------

Smedley aloitti F1:n parissa vuonna 2001, työskennellen Jordan Grand Prix -tallissa. Ferrarille hän siirtyi kauden 2003 lopulla. Smedley tunnetaan F1-piireissä erityisesti hänen ja Massan kilpailujen aikana käymästä värikkäästä radiokeskustelusta.

Massan loukkaannuttua vuoden 2009 Unkarin GP:n aika-ajoissa ja oltua sivussa loppukauden, Smedley toimi hänen korvaajiensa Luca Badoerin ja Giancarlo Fisichellan kisainsinöörinä.

Kauden 2013 jälkeen Smedley ja Massa siirtyivät kumpikin Ferrarilta Williams-talliin, jossa Massan kisainsinööriksi nimettiin Andrew Murdoch, Smedleyn saadessa roolin auton kehityksestä vastaavana insinöörinä. Marraskuussa 2018 ilmoitettiin, että Smedleyn ja Williamsin yhteistyö päättyy Smedleyn siirtyessä pois F1-sarjasta kauden 2018 jälkeen.

Muuta
-----

Smedley ja hänen vaimonsa ovat toimineet lapsensa kuoleman jälkeen vuodesta 2007 lähtien hyväntekeväisyysjärjestö SANDS:issa (Stillbirth And Neonatal Death Society), joka tukee kohtukuoleman kohdanneita vanhempia. Vuonna 2009 Smedley sai Teessiden yliopistolta kunniatohtorin arvonimen Doctor of Professional Studies (suom. *ammatillisten opintojen tohtori*).

Lähteet
-------

1. 1 2 3  Smedley and Williams to part company at the end of 2018 *F1 News*.  5.11.2018. Formula 1.com. Viitattu 5.11.2018. (englanniksi)
2. ↑  Smedley leaves Jordan for Ferrari *F1 News*.  14.4.2004. Autosport.com.  Arkistoitu 13.7.2018. Viitattu 13.7.2018. (englanniksi)
3. ↑  Straw, Edd: Massa's ex-race engineer Rob Smedley joins Williams F1 team *F1 News*.  25.2.2014. Autosport.com. Viitattu 13.7.2018. (englanniksi)
4. ↑  Williams reorganise engineering team for 2015 season *F1 News*.  5.1.2015. Formula 1.com. Viitattu 13.7.2018. (englanniksi)
5. ↑  Buttonin kilpainsinööri siirtyi Massalle *F1 uutiset*.  5.1.2015. Turun Sanomat. Viitattu 13.7.2018.
6. ↑  Ferrari's secret F1 weapon (from Teesside) *Tees*.  25.11.2008. BBC. Viitattu 5.11.2018. (englanniksi)
7. ↑  Pain, Andrew: Couple raise awareness of charity that helped them cope with loss of daughter *News - Local News*.  20.2.2008. Teesside Live. Viitattu 5.11.2018. (englanniksi)
8. 1 2  Rob Smedley to launch a school for the future *News - Press Releases*.  23.11.2009. Teesside University. Viitattu 5.11.2018. (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.